b'\n_START_ARTICLE_\nIvan Kr\xc3\xa1l\n_START_SECTION_\n\xc5\xbdivot\n_START_PARAGRAPH_\nSpolo\xc4\x8dne so svoj\xc3\xadm bratom Pavlom a rodi\xc4\x8dmi emigroval do New Yorku v roku 1966. Jeho otec Karel tu pracoval ako prekladate\xc4\xbe pre \xc4\x8cTK. _NEWLINE_Najprv tu pracoval pre vydavate\xc4\xbestvo Apple Records a po\xc4\x8das toho sa tie\xc5\xbe venoval akt\xc3\xadvnemu hraniu v skupine Luger. Nesk\xc3\xb4r sa stal \xc4\x8dlenom skupiny Blondie, ale nedlho po svojom pr\xc3\xadchode odi\xc5\xa1iel. V roku 1975 sa stal \xc4\x8dlenom sprievodnej skupiny spev\xc3\xa1\xc4\x8dky Patti Smith, s ktorou nahral \xc5\xa1tyri \xc5\xa1t\xc3\xbadiov\xc3\xa9 albumy a nap\xc3\xadsal pre \xc5\x88u rad piesn\xc3\xad (napr\xc3\xadklad \xe2\x80\x9eAsk the Angels\xe2\x80\x9c, \xe2\x80\x9ePissing in a River\xe2\x80\x9c alebo \xe2\x80\x9eDancing Barefoot\xe2\x80\x9c). Jej skupina sa rozpadla v roku 1979 a Kral kr\xc3\xa1tko p\xc3\xb4sobil v skupine Johna Calea (z ich spolupr\xc3\xa1ce vzi\xc5\xa1iel len koncertn\xc3\xbd album Even Cowgirls Get the Blues, ktor\xc3\xbd vy\xc5\xa1iel a\xc5\xbe koncom osemdesiatych rokov). Za\xc4\x8diatkom osemdesiatych rokov bol \xc4\x8dlenom skupiny spev\xc3\xa1ka Iggyho Popa, s ktor\xc3\xbdm nahral albumu Soldier (1980) a Party (1981). Na prv\xc3\xbd album Kral neprispel ani jednou pies\xc5\x88ou, na druhom je v\xc5\xa1ak spolu s Popom autorom \xc3\xb4smich piesn\xc3\xad (napr\xc3\xadklad aj hitu \xe2\x80\x9eBang Bang\xe2\x80\x9c, ktor\xc3\xbd nesk\xc3\xb4r nahral David Bowie)._NEWLINE_Po odchode zo skupiny Iggyho Popa spolupracoval so spev\xc3\xa1kom Johnom Waitom (hral na jeho albume Ignition). Nesk\xc3\xb4r zlo\xc5\xbeil hudbu pre nieko\xc4\xbeko filmov, ako napr\xc3\xadklad Subway Riders (1982) a Bistro (1982). \xc4\x8ealej potom pracoval ako producent (napr\xc3\xadklad so skupinami Band of Outsiders, The Vipers a Joy Rider) a hral so skupinou Eastern Bloc, s ktorou v roku 1987 vydal rovnomenn\xc3\xbd album. Za\xc4\x8diatkom dev\xc3\xa4\xc5\xa5desiatych rokov sa za\xc4\x8dal vraca\xc5\xa5 do \xc4\x8ceskoslovenska, kde pokra\xc4\x8doval v pr\xc3\xa1ci producenta (Lucie, M\xc5\x88\xc3\xa1ga a \xc5\xbd\xc4\x8forp alebo Garage). Tie\xc5\xbe vydal nieko\xc4\xbeko s\xc3\xb3lov\xc3\xbdch albumov, pri\xc4\x8dom s najv\xc3\xa4\xc4\x8d\xc5\xa1\xc3\xadm \xc3\xbaspechom sa stretol ten prv\xc3\xbd, Nostalgia z roku 1995. V roku 1997 nahral album Alias spolu s Ivanom Hlasom, buben\xc3\xadkom Davidom Kollerom a basgitaristom Karlom \xc5\xa0\xc5\xafchom._NEWLINE_V roku 1995] o \xc5\x88om re\xc5\xbeis\xc3\xa9r Zden\xc4\x9bk Such\xc3\xbd nakr\xc3\xbatil dokument\xc3\xa1rny film Dancing Barefoot.'